**Slávnostný zápis do 1. ročníka na školský rok 2024/2025**

**Vážení rodičia,**

srdečne pozývame Vás a Vaše dieťa na slávnostný zápis do 1. ročníka, ktorý sa uskutoční v budove Základnej školy v Spišskom Hrušove

**dňa 11. apríla 2024 o 16.00 hod.**

Na zápise overíme údaje, ktoré ste uviedli v  prihláške a následne sa prihláška podpíše. Na overenie údajov si prosím prineste občianske preukazy a rodný list dieťaťa. Zákon vyžaduje, aby prihlášku pri zápise podpísali obaja zákonní zástupcovia. V prípade, že sa jeden z rodičov nemôže zo závažných príčin zápisu zúčastniť (vážne ochorenie, pozastavenie výkonu rodičovských práv, práca v zahraničí a pod.) je potrebné priniesť so sebou vypísané **Čestné vyhlásenie (Príloha č.2).**

Riaditeľka základnej školy rozhodne o prijatí dieťaťa na základné vzdelávanie do 15.júna 2024. Rozhodnutie o prijatí sa doručí obom zákonným zástupcom. V prípade, že sa dohodnú, možno rozhodnutie doručiť len jednému z nich. Vzájomnú dohodu prejavia **Písomným vyhlásením (Príloha č.3)**, ktoré doručia do školy v deň zápisu.

Bližšie informácie k vyplneniu dokladov k zápisu žiakov do 1. ročníka si prečítajte v Usmernení k zápisu.

**Zákonný zástupca dieťaťa so špeciálnymi výchovno-vzdelávacími potrebami** predloží aj písomné vyjadrenie zariadenia poradenstva a prevencie, vydané na základe diagnostického vyšetrenia dieťaťa.

Škola zakúpi žiakom sadu pracovných zošitov do 1. ročníka – poplatok **15 eur** sa bude uhrádzať v deň zápisu (prineste si prosím presnú sumu).

Počas vybavovania administratívnych záležitostí Vaše dieťa absolvuje Kernov test na zistenie školskej zrelosti a potom budú pre všetky deti pripravené zábavné aktivity.

  **Tešíme sa na spoločné stretnutie s Vami !**

Mgr. D. Samoľová, riaditeľka školy